Miroslav Číž

JUDr. Miroslav Číž (* 11. február 1954, Banská Štiavnica – † 29. december 2022) bol slovenský politik, bývalý dlhoročný poslanec a tiež podpredseda Národnej rady Slovenskej republiky a poslanec Európskeho parlamentu zvolený za Smer-SD.
Profesionálna kariéra.
V roku 1978 absolvoval Právnickú fakultu Univerzity Komenského v Bratislave. Od roku 1979 do 1981 pracoval ako právnik na OBNV, Bratislava IV. V období 19811989 pôsobil ako lektor v Inštitúte pre národné výbory. Od roku 1990 do 2002 pracoval v Národnej rade Slovenskej republiky. Od roku 2015 bol poslancom za stranu Smer-SD, bol podpredsedom Klubu Smer-SD, členom Mandátového a imunitného výboru NR SR, členom Výboru pre kultúru a médiá NR SR a členom Stálej delegácie NR SR v Medziparlamentnej únii.
Politická kariéra.
V rokoch 1989 - 1990 pôsobil ako poradca predsedu Národnej rady Slovenskej republiky. V rokoch 1990 - 2002 zastával viacero funkcií - bol tajomníkom Výboru NR SR pre verejnú správu, externým členom Kolégia ministra vnútra pre civilno-správny úsek, členom Rady vlády pre verejnú správu a odborným poradcom legislatívneho odboru NR SR. Miroslav Číž bol zvolený za poslanca NR SR vo volebnom období 20022006 za stranu SMER , ktorá od 1. januára 2005 pôsobí pod názvom SMER - sociálna demokracia a stal sa podpredsedom Výboru NR SR pre verejnú správu, členom Mandátového a imunitného výboru NR SR, členom politického grémia NR SR a podpredsedom poslaneckého klubu SMER -SD. Vo voľbách v roku 2006 bol opätovne zvolený za poslanca za stranu SMER-SD a stal sa podpredsedom Národnej rady. V roku 2010 sa opäť stal poslancom za stranu SMER , v roku 2014 pôsobil vo funkcii podpredsedu NR SR, po voľbách v roku 2016 bol poslancom za stranu SMER -SD. V minulosti bol členom Ústavnoprávneho výboru NR SR a stálej delegácie NR SR v Medziparlamentnej únii, v roku 2016 bol členom Mandátového a imunitného výboru NR SR, členom Výboru NR SR pre kultúru a médiá a členom Stálej delegácie NR SR v Medziparlamentnej únii. Dlhodobo bol členom skupiny priateľstva NR SR s Čínskou ľudovou republikou, Spolkovou republikou Nemecko a Talianskou a Sanmarínskou republikou.
V období od roku 2019 až do svojej smrti bol členom Európskeho parlamentu.
Bol členom Výboru pre medzinárodný obchod, Delegácie pri Parlamentnom výbore Cariforum – EÚ a Delegácie pri Parlamentnom výbore pre spoluprácu EÚ – Rusko.
Zomrel 29. decembra 2022 v ranných hodinách.
Odborná činnosť.
Počas svojej politickej kariéry absolvoval odborné stáže v SRN, Švajčiarsku, Veľkej Británii a Írsku. Zúčastnil sa viacerých medzinárodných konferencií zameraných na problematiku verejnej správy, regionálneho rozvoja a programatiky politických strán: Relations EAST-WEST, Project for Ethnic Relations, TAIEX, ASA atď.
Pedagogická činnosť.
Prednášal na Filozofickej fakulte Univerzity Komenského a Academii Istropolitane v Bratislave.
Publikačná činnosť.
Politické predpoklady fiskálnej decentralizácie - Národné fórum: Možnosti a predpoklady fiskálnej decentralizácie v Slovenskej republike, Zborník, Washington DC: Iniciatíva pre fiskálnu decentralizáciu v strednej a východnej Európe, 1999
K niektorým otázkam verejnej správy na Slovensku s osobitným zreteľom ku kreovaniu vyššieho územného celku, Regionálna samospráva a volebný systém - Zborník, ZMOS, Bratislava, 1997
K niektorým otázkam konštituovania vyššieho územného celku - Zborník, ZMOS, Bratislava, 1996
Miesto a úloha miestnej samosprávy v systéme verejnej správy na Slovensku, Kongres slovenskej vedy, Zborník, Bratislava, 1993